27 мамыр күні ел Президенті Қасым -Жомарт Кемелұлының қатысуымен Ұлттық қоғамдық сенім кеңесінің үшінші отырысы өтті. Ұлттық кеңестің отырысында адами капиталды дамыту, білім берудің өзекті мәселелері, денсаулық саласы жан-жақты талқыланды. Қасым-Жомарт Тоқаев отырыстың күн тәртібі туралы айта келіп, кез-келген мемлекет үшін адами капитал басты өлшемге айналғанын атап өтті. Президент өз сөзінде : **«Жаңа ахуал білім және ғылым жүйесін түбегейлі реформалауды талап етіп отыр. Енді бұл саланың маңызы арта түсетіні анық. Тіпті экономиканың өзі соған тәуелді болмақ. Біз білім мен ғылым саласының болашақтағы рөлін айқын түсінуіміз керек. Бүкіл мемлекеттік саясатты соған сәйкес жүзеге асырамыз»,** – деді .

Сонымен қатар 2025 жылға дейін білім саласын қаржыландыру 6 есеге, ғылымға бөлінетін қаржы 7 есеге артатынын айтып, мемлекет басшысы, әлеуметтік салаларды реформалау бастамаларының маңызына ерекше тоқталды. Президенттің мәлімдеуінше ғылым саласын жетілдіру мақсатында мемлекеттен бөлінетін гранттар саны 3 есеге артады. Ауыл мен қала мектептерінің ахуалын теңестіріп, техникалық мүмкіндігін жүйелеу маңыздылығын ашық айтты. Үш ауысымда білім беруді тоқтатып, алдағы 4 жылда 650 000 орындық 800 мектеп салынатыны тағы бір жағымды жаңалық болды.

Қасым-Жомарт Тоқаев Кеңес мүшелерінің назарын қала мен ауыл мектептерінің арасындағы алшақтықты қысқарту, балалардың қауіпсіздігін қамтамасыз ету,  оқушылар арасындағы зорлық-зомбылық пен өз-өзіне қол жұмсау проблемасын шешу жөніндегі міндеттерге аударды. Сонымен қатар білім беру саласындағы басқару және қаржыландыру жүйесін жетілдіру керек екенін айтты.

Ұлттық кеңес отырысында алдыға қойған нақты шешімдерді ескере отырып, педагогтардың алдында жауапкершілігі мол істердің тұрғанын тағы бір сезіндік. Ел болашағын тәрбиелеп , адами капиталды дамытып , ұлы өркениетке бет алған жолда ұстаздар қауымы аянбай тер төгетініне сеніміміз мол.

«Балқаш қаласы

 ЖББ №24 орта мектебі»

КММ директоры

М.С.Есжанова